O rei li encargó de tornar o país a una situación de normalidat politica dimpués d'o deterioro en as zagueras anyadas d'a dictadura de Primo de Rivera, y o Gubierno d'o cheneral Berenguer prencipió bellas timidas maniobras d'apertura politica, en a clamata sarcasticament Dictablanda por a ezquierda politica, nombre adoptato dimpués por a historiografía ta nombrar iste periodo. Sindembargo, o republicanismo, que dica o golpe d'estato de Primo de Rivera yera una opción quasi testimonial en o panorama politico espanyol, a prencipios d'os anyos 1930 heba creixito en popularidat, en incorporar no nomás a la ezquierda politica, so que tamién a muitas capas d'o centro politico u mesmo d'a dreita no autoritaria.